CELEX: 32022D0484
Language: hu
Date: 2022-03-23 00:00:00
Title: A Bizottság (EU) 2022/484 végrehajtási határozata (2022. március 23.) az 1307/2013/EU európai parlamenti és tanácsi rendelettől és a 639/2014/EU felhatalmazáson alapuló bizottsági rendelettől a környezetbarátabbá válást ösztönző támogatással kapcsolatos egyes feltételeknek a 2022-es igénylési év vonatkozásában történő teljesítése tekintetében való eltérésről (az értesítés a C(2022) 1875. számú dokumentummal történt)

2022.3.25.   
               
               
                  HU
               
               
                  Az Európai Unió Hivatalos Lapja
               
               
                  L 98/105
               
            
         A BIZOTTSÁG (EU) 2022/484 VÉGREHAJTÁSI HATÁROZATA
         (2022. március 23.)
         az 1307/2013/EU európai parlamenti és tanácsi rendelettől és a 639/2014/EU felhatalmazáson alapuló bizottsági rendelettől a környezetbarátabbá válást ösztönző támogatással kapcsolatos egyes feltételeknek a 2022-es igénylési év vonatkozásában történő teljesítése tekintetében való eltérésről
         
            
               (az értesítés a C(2022) 1875. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre (1) és különösen annak 69. cikke (1) bekezdésére,
         mivel:
         
                     (1)
                  
                  
                     Az 1307/2013/EU rendelet III. címének 3. fejezete az éghajlat és a környezet szempontjából előnyös mezőgazdasági gyakorlatokra nyújtott támogatásról (a továbbiakban: a környezetbarátabbá válást ösztönző támogatás) rendelkezik. A szóban forgó gyakorlatok közé tartozik a növénytermesztésnek az említett rendelet 43. cikke (2) bekezdésének a) pontja szerinti diverzifikálása, valamint az ugyanazon rendelet 43. cikke (2) bekezdésének c) pontja szerinti ökológiai jelentőségű területek fenntartása. A 639/2014/EU felhatalmazáson alapuló bizottsági rendelet (2) 3. fejezete további szabályokat állapít meg e gyakorlatokra vonatkozóan.
                  
               
                     (2)
                  
                  
                     Az 1307/2013/EU rendelet 44. cikkének (4) bekezdése értelmében a növénytermesztés diverzifikálása céljából a parlagon hagyott földterületek, illetve a gyep vagy egyéb egynyári takarmánynövények különböző növénykultúrának tekintendők. Ez azt jelenti, hogy az a földterület, amelyen legeltetésre vagy termelési célból végzett betakarításra került sor, nem tekinthető parlagon hagyott földterületnek.
                  
               
                     (3)
                  
                  
                     Az 1307/2013/EU rendelet 46. cikke (2) bekezdése első albekezdésének a) pontja értelmében a parlagon hagyott földterületek ökológiai jelentőségű területnek tekinthetők. A 639/2014/EU felhatalmazáson alapuló rendelet 45. cikkének (2) bekezdése megtiltja a mezőgazdasági termelést, ugyanazon rendelet 45. cikkének (10b) bekezdése pedig a növényvédő szerek használatát az ökológiai jelentőségű területnek minősülő parlagon hagyott földterületen.
                  
               
                     (4)
                  
                  
                     Az Oroszország által 2022. február 24-én Ukrajna ellen indított invázió a nyersanyagárak ugrásszerű növekedését vonta maga után, és hatással van a mezőgazdasági termékek kínálatára és keresletére is. E helyzet kezelése érdekében mind az élelmiszer-, mind a takarmányellátás tekintetében növelni kell az uniós mezőgazdasági termelési potenciált.
                  
               
                     (5)
                  
                  
                     A parlagon hagyott földterületek növénytermesztésre alkalmas szántóterületek, és mint ilyenek – noha a különböző adottságaik, például a talajminőség függvényében változó mértékben – azonnal felhasználhatók lennének élelmiszer- és takarmánytermelésre. Ezért annak érdekében, hogy a mezőgazdasági termelők a rendelkezésre álló területeiket a lehető legnagyobb mértékben élelmiszer-termelési és takarmányozási célokra használhassák, indokolt engedélyezni a tagállamok számára, hogy a 2022-es igénylési év tekintetében eltérjenek a környezetbarátabbá válást ösztönző támogatással kapcsolatos feltételektől (ideértve a növényvédő szerek használatára alkalmazandó előírásokat is) azon parlagon hagyott földterületek esetében, amelyekről az 1307/2013/EU rendelet 44. cikkének (4) bekezdése, illetve 46. cikke (2) bekezdése első albekezdésének a) pontja alapján megállapítást nyert, hogy megfelelnek a növénytermesztés diverzifikálására vagy az ökológiai jelentőségű területekre vonatkozó követelményeknek.
                  
               
                     (6)
                  
                  
                     Indokolt úgy rendelkezni, hogy e határozat csupán a feltétlenül szükséges mértékben és időtartamra tegye lehetővé a növénytermesztés diverzifikálására és az ökológiai jelentőségű területekre vonatkozó kötelezettségektől való eltérést. Az eltéréseknek a 2022-es igénylési évre kell korlátozódniuk, és a mezőgazdasági termékek kínálatára és keresletére gyakorolt hatást hivatottak kezelni azáltal, hogy megnövelik az élelmiszer- és takarmánytermelés céljára rendelkezésre álló teljes szántóterületet.
                  
               
                     (7)
                  
                  
                     Az eltérések alkalmazására vonatkozó határozat meghozatalakor a tagállamoknak megfelelően figyelembe kell venniük az éghajlat és a környezet szempontjából előnyös mezőgazdasági gyakorlatok célkitűzéseit és különösen azt, hogy a talaj és a természeti erőforrások minőségét, valamint a biológiai sokféleséget kielégítő védelemben kell részesíteni, kiváltképp a virágzás és a fészkelő madarak tekintetében legérzékenyebb időszakokban.
                  
               
                     (8)
                  
                  
                     Annak biztosítása érdekében, hogy az e határozatban engedélyezett eltérések eredményesek legyenek a kitűzött célok, vagyis a nyersanyagárak növekedésének, valamint a keresletre és kínálatra gyakorolt hatásoknak a mérséklése szempontjából, indokolt előírni a tagállamok számára, hogy az e határozatról szóló értesítés időpontjától számított 21 napon belül határozzanak az eltérések alkalmazásáról, és határozataikról azok meghozatalának időpontjától számítva 7 napon belül értesítsék a Bizottságot.
                  
               
                     (9)
                  
                  
                     Annak érdekében, hogy a Bizottság nyomon tudja követni az e határozatban biztosított eltérések megfelelő alkalmazását és hatását, indokolt előírni a tagállamok számára, hogy adják meg az eltérések által érintett mezőgazdasági üzemek és hektárok számát. Ezeket az információkat 2022. december 15-ig kell eljuttatni a Bizottsághoz az értesítések küldésére rendelkezésre álló eszközök felhasználásával.
                  
               
                     (10)
                  
                  
                     Az e határozatban előírt intézkedések összhangban vannak a közvetlen kifizetésekkel foglalkozó bizottság véleményével,
                  
               ELFOGADTA EZT A HATÁROZATOT:
         
            1. cikk
            A környezetbarátabbá válást ösztönző támogatással kapcsolatos egyes feltételektől a 2022-es igénylési év tekintetében történő eltérésről szóló határozatok
            
               (1)   Az 1307/2013/EU rendelet 44. cikkének (4) bekezdésétől eltérve a 2022-es igénylési év tekintetében a tagállamok határozhatnak úgy, hogy a parlagon hagyott földterületet különálló növénykultúrának tekintik, annak ellenére, hogy az ilyen földterületen legeltetésre vagy termelési célból végzett betakarításra került sor, illetve hogy az ilyen területet megművelték.
            
            
               (2)   A 639/2014/EU felhatalmazáson alapuló rendelet 45. cikkének (2) bekezdésétől eltérve a 2022-es igénylési év tekintetében a tagállamok határozhatnak úgy, hogy a parlagon hagyott földterületet az 1307/2013/EU rendelet 46. cikke (2) bekezdése első albekezdésének a) pontja alapján ökológiai jelentőségű területnek tekintik, annak ellenére, hogy az ilyen földterületen legeltetésre vagy termelési célból végzett betakarításra került sor, illetve hogy az ilyen területet megművelték. Az 1307/2013/EU rendelet X. mellékletében a parlagon hagyott földterületre vonatkozóan meghatározott súlyozási tényező alkalmazandó.
               A 639/2014/EU felhatalmazáson alapuló rendelet 45. cikkének (10b) bekezdésétől eltérve, ha a tagállamok élnek az e bekezdés első albekezdésében említett eltérés lehetőségével, határozhatnak úgy is, hogy engedélyezik növényvédő szerek használatát a szóban forgó földterületeken, amennyiben azokon legeltetésre vagy termelési célból végzett betakarításra kerül sor, illetve ha az érintett területeket megművelik.
            
         
         
            2. cikk
            Határidő
            Az 1. cikkben említett határozatokat az e határozatról szóló értesítés időpontjától számított 21 napon belül kell meghozni.
         
         
            3. cikk
            Értesítések
            
               (1)   A tagállamok az 1. cikk alapján hozott határozataikról azok meghozatalának időpontjától számítva 7 napon belül értesítik a Bizottságot.
            
            
               (2)   A tagállamok 2022. december 15-ig értesítik a Bizottságot az 1. cikkben előírt eltéréseket igénybe vevő mezőgazdasági üzemek számáról és azon hektárok számáról, amelyeken a szóban forgó eltéréseket alkalmazták.
            
         
         
            4. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2022. március 23-án.
            
               
                  a Bizottság részéről
               
               Janusz WOJCIECHOWSKI
               
                  a Bizottság tagja
               
            
         
         
            (1)  HL L 347., 2013.12.20., 608. o.
         
         
            (2)  A Bizottság 639/2014/EU felhatalmazáson alapuló rendelete (2014. március 11.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).